
Egyes egzotikus macskafélék elhullási okainak vizsgálata egy franciaországi és magyarországi állatkertekben.

A macskafélék családjába 36 vadon élő faj tartozik, melyek – Ausztrália és az Antarktisz kivételével – világszerte elterjedtek.
A Kihalással fenyegetett fajok vörös listáján 9 faj a sebezhető, 6 faj a veszélyeztetett és 1 faj a súlyosan veszélyeztetett kategóriába lett besorolva.
Számuk további csökkenésének elkerülésében fontos szerepet játszanak a fajvédelmi programok és az ezekben részt vevő állatkertek, vadasparkok. A fogságban tartott állatoknak ma már igyekeznek minél jobb körülményeket biztosítani, ezzel is törekedvén az állatok átlagos élettartamának növelésére és jó közérzetük biztosítására.
Dolgozatomban négy állatkert, a franciaországi Le Parc des Félins, illetve a Szegedi Vadaspark, a Nyíregyházi Állatpark és a Fővárosi Állat- és Növénykert macskaféléinek elhullásait vizsgáltam a 2006-2011-es intervallumban.
Dolgozatom írásakor számos tényezőt figyelembe vettem, így az egyes állatkertek vakcinázási és etetési protokolljait, féregellenes kezeléseiket és az állatok kifutóinak méreteit.
Vizsgálataimban tíz egzotikus macskaféle szerepel, a hiúz (Lynx lynx), a hópárduc (Uncia uncia), a jaguár (Panthera onca), a leopárd (Panthera pardus), a leopárdmacska (Prionailurus bengalensis), az oroszlán (Panthera leo), a puma (Puma concolor), a szervál (Leptailurus serval), a szibériai tigris (Panthera tigris altaica) és a vadmacska (Felis silvestris).
A hat év alatt a négy állatkertben összesen 97 állat hullott el, melyek kor eloszlása változatos volt, a legfiatalabbak újszülöttként, míg a legidősebb állat 24 éves korában hullott el.
Az elhullási okok szintén vegyesek voltak, előfordultak vírusos, illetve bakteriális fertőzések, traumás esetek, krónikus szervi rendellenességek egyaránt. A fiatal, újszülött állatoknál az elhullás leggyakoribb oka a dehidráció, cachexia volt, amennyiben az anyaállat nem gondoskodott megfelelően a kölykökről, de előfordultak szervi rendellenességek is, illetve az idősebb példányok által okozott traumák miatti elhullások is.
A vizsgált időintervallumban elhullott állatok 51%-a volt 1 hónaposnál fiatalabb, ugyanakkor 24%-uk 10 évesnél idősebb korában hullott el.



